प्रधानमंत्री का बयान राष्ट्रीय और अंतर्राष्ट्रीय स्तर पर काफी मायने रखता है। आज के समय में विश्व के कई देश पाकिस्तान को संदेह की दृष्टि से देख रहे हैं। प्रत्यक्ष और अप्रत्यक्ष रुप से आतंकियों को समर्थन करने के लिए पाकिस्तान की भूमिका कई बार उजागर हो चुकी है। विश्व के सभी देश इस बात को अच्छी तरह से जानते हैं कि आतंकवाद से किसी का भला नहीं हो सकता, इसके विपरीत वह विनाश का कारण ही साबित हुआ है। पाकिस्तान आज जिस आग में जल रहा है, उसी आग से वह दूसरे देशों में आग लगाने का प्रयत्न करता हुआ दिखाई दे रहा है। भारत में पाकिस्तान अधिकृत कश्मीर की जो हालत है, वह किसी से छिपी नहीं है। वहां के लोग अब पाकिस्तान से मुक्ति चाहने लगे हैं। पाकिस्तान के विरोध में जबरदस्त प्रदर्शन हो रहे हैं। पाकिस्तान की सेना के विरोध में वापस जाओ के नारे सुनाई दे रहे हैं।